شحال هادي كان المناضل هو إنسان كيضحي من أجل الأفكار والمبادئ لي كيآمن بيها وفي الغالب كيكون مستعد يدوز الحبس ويموت كاع على ودها وحالات كثيرة دازو فالمغرب من هاد النوع وماتوا من أجل الأفكار لي كيآمنو بيها، بعدا كانو أفكار ومبادئ وعقيدة كيدافع عليها الواحد ومآمن بيها، ومكانش النضال مرتابط بالمهمشين والحازقين بل كانوا المناضلين من كاع الطبقات الإجتماعية ومن كاع المستويات التعليمية، دابا تقلبات الآية وولاو خاص يكونوا شي شروط عجيبة في الواحد باش يتسمى مناضلن، وأولهم هي ديك ولد الشعب أي ولد الحوفارة والمقودة عليهم وكابر بالخبز وأتاي والمرقة، هذا هو الوحيد لي يقدر يعرف معاناة الشعب ويعبر عليها، أما لي كابر بيخير عليه فراه مابقاش من الشعب. وخاص تكون عندو صفحة فالفايسبوك وقناة فيوتوب يلوح فيها الفيديوات لي كيفضح فيها كروش لحرام ويدافع فيها على المهمشين والبسطاء، شوية كتولي تلقاه مستف المهمشين كيطلب بيهم فيديو ورا فيديو، حتى ولاو هاد المناضلين في سباق حقيقي للبحث عن ذوي العاهات والأمراض المزمنة والناس لي كتعيش وضعيات صعبة، وكل مكانت القضية مأساوية خصوصا شي أسرة كلها مريضة ومليوحة فشي جبل هاديك هي الهمزة ديال بصح، مكاين غير سيفطو نعاونو هاد المسكينة، وهنا كتولي هاد مناضل ولد الشعب أصل تجاري وحوينيت كيجيب منو خونا فالله طرف ديال الخبز. هاد طرف ديال الخبز لي كيفتح ليه عينيه على مجموعة ديال الرغبات كانو عندو غير محققة، وكيبدى حتى هو يلبس مزيان يسهر فبلايص محترمة ياخد ليه طوموبيل يقاد دارو ، وفي الغالب حيت راها غير فلوس فابور كتمشي بحال بحال فلوس البزنازة الصغار غير فالخاوي، كتى كيلقى خونا راسو دايرين عليه السوارت فشي شامبري، والناس هازين اللافتات برا وكيغوتوا لا لتكميم الأصوات الحرة، توما آشمن صوت حر ولا مربوط، مايمكنش لولد الشعب يكون مناضل وتكون عندو قضية وهو جامع عليه طاشمة ديال الرغبات الغير محققة باقي عاد خاصو ينيك ويتسارى ويلبس وياكل مزيان ويشوف ويتشاف هاعلاش غير كيبانو فالساحة كيبعيو الماتش، وحتى لي ماباعوش لشي مول الشكارة كيبيعو للآدسنس. 
مايمكنش لولد الشعب يكون مناضل وتكون عندو قضية وهو جامع عليه طاشمة ديال الرغبات الغير محققة باقي عاد خاصو ينيك ويتسارى ويلبس وياكل مزيان ويشوف ويتشاف